ĪSUMĀ no ziņojuma:
- Pasaulē dažādas norises ietekmē un ietekmēs Covid-19 pandēmija.
- Tādām globālām organizācijām kā ANO un PVO jāveic reformas.
- Galvenie drošības izaicinājumi Baltijas reģionā saistīti ar Krieviju.
- Pēdējo gadu laikā ir pieaugušas Ķīnas ambīcijas.
- ES un Ķīnas attiecības sarežģītas, bet stratēģiski svarīgas.
- Akcentē lielvaru sāncensību tehnoloģiju jomā un digitālajajā pasaulē.
- Latvija un ES turpinās izdarīt spiedienu uz neleģitīmo Baltkrievijas prezidentu.
Covid-19 krīze ir apliecinājusi, ka tādām globālām organizācijām kā ANO un Pasaules Veselības organizācija (PVO) ir jāveic reformas to efektivitātes palielināšanai.
PVO gadījumā izgaismojusies realitāte, ka starptautiskās sabiedrības gaidas kopumā ir lielākas par pašreizējām organizācijas spējām atbalstīt valstis spēcīgu veselības sistēmu veidošanā, neatstājot nevienu novārtā pandēmijas laikā. Savukārt ANO gadījumā netika īstenots ģenerālsekretāra aicinājums pārtraukt pasaules konfliktus un koncentrēties uz cīņu ar Covid-19 vīrusu, jo pastāvīgās ANO Drošības padomes dalībvalstis nespēja vienoties par rezolūcijas tekstu.
Tāpat ziņojumā iezīmēti Krievijas un Ķīnas politikas virzieni. Rinkēvičs uzskata, ka Krievijas ārpolitikā nav mainījies uz revizionismu tendētais kurss, un bija novērojami dažādi destruktīvi Krievijas centieni īstenot savas intereses starptautisko organizāciju ietvaros.
Galvenie drošības izaicinājumi Baltijas reģionā, tāpat kā līdz šim, ir saistāmi tieši ar pastāvīgajiem Krievijas centieniem nodrošināt militāro pārākumu reģionā.
Pieminot Ķīnu, ministrs atzinis, ka pēdējo gadu laikā ir pieaugušas Ķīnas ambīcijas spēlēt nozīmīgu lomu diplomātisko, ekonomisko, drošības, klimata un citu globāla mēroga jautājumu risināšanā. Stratēģiskā sāncensība starp ASV un Ķīnu kļūst arvien plašāka un intensīvāka. Arī Eiropas Savienības (ES) un Ķīnas attiecības ir izaicinājumiem pilnas un sarežģītas, taču tās ir arī stratēģiski svarīgas, atzinis ministrs.
Ziņojumā vieta atvēlēta arī lielvaru sāncensībai tehnoloģiju jomā un digitālajai pasaulei. Norādīts, ka cīņa par vērtībām un ietekmi digitālajā pasaulē ir viens no galvenajiem jautājumiem starptautiskajās attiecībās mūsdienās. Ziņojumā ministrs norādījis:
"Nedaudzas tehnoloģiju kompānijas, kurām ir liela un nepārskatāma ietekme pār informācijas plūsmām, nespēj savās digitālajās platformās izskaust naida runu un masveida apzinātu vai netīšu cilvēku maldināšanu.
Tas rada sabiedrību un starptautiskās kārtības destabilizācijas un pat vardarbības un karu riskus reālajā pasaulē."
Ministrs ziņojumā arī apliecinājis, ka Latvija un ES kopumā turpinās izdarīt spiedienu uz pašreizējo neleģitīmo Baltkrievijas prezidentu, uzturot un paplašinot sankciju sarakstu, kā arī ierobežojot politiskos kontaktus. Ziņojumā uzsvērts, ka arī 2021.gadā tiks atbalstīta Baltkrievijas sabiedrība, tostarp neatkarīgie mediji, kā arī pēc iespējamās varas maiņas sniegts atbalsts demokrātisko reformu veikšanai.